Die wêreld in foto’s – 25 Julie 2016Foto’s bied ŉ blik op die wêreld wat nie noodwendig in woorde beskryf kan word nie. Beleef al die nuusgebeure, een foto op ŉ slag. ŉ Brandbestyder hou ŉ veldbrand dop naby die Placenta Canyon-pad in Santa Clarita, Kalifornië. Duisende gesinne is Sondag uit hul huise ontruim, nadat twee enorme wegholbrande in Kalifornië se kurkdroë heuwels en klowe gewoed het. Foto: AP Photo/Ringo H.W. Chiu/wire.africannewsagency.com Spesiaal opgeleide polisiebeamptes stel ondersoek in by die toneel waar ŉ ontploffing in Ansbach, Duitsland, plaasgevind het. Volgens Beiere se hoofsekuriteitsbeampte het ŉ man homself opgeblaas nadat hy van ŉ opelug-musiekfees weggewys is. Die man, ’n 27-jarige Siriese vlugteling, is reeds voor die voorval asiel geweier. Foto: Friebe/dpa via AP/wire.africannewsagency.com Julien Maio (links) en Rosy Pancasari van die Universiteit van Straatsburg in Frankyk vertoon hul goue medaljes tydens die medaljeseremonie vir pluimbal (gemengde dubbelspel) by die Europese Universiteitspele in Zagreb, Kroasië. Maio en Pancasari het die goue medalje 2-0 verower. Foto: Xinhua/Miso Lisanin/wire.africannewsagency.com Musikante sweef deur die lug tydens die Olimpiese fakkel-aflosvertoning in Sao Paulo, Brasilië. Die drie maande lange fakkel-aflos oor Brasilië sal op 5 Augustus tot ŉ einde kom, tydens die Olimpiese openingseremonie in Rio de Janeiro se Maracanã-stadion. Foto: AP Photo/Andre Penner/wire.africannewsagency.com ŉ Vrou van die dorpie Tiga Pancur bekyk die Berg Sinabung-vulkaan, nadat dit in die distrik Karo in Noord-Sumatra, Indonesië, uitgebars het. Die vulkaan se aktiwiteit het nog nie beduidend verander nie. Verskeie kleiner uitbarstings het die afgelope paar dae plaasgevind, met as wat meer as 1 000 m hoog die lug in geskiet is. Foto: Xinhua/YT Haryono/wire.africannewsagency.com ŉ Man met ŉ skedelmasker dans tydens ŉ optog teen Pensioenfonds-administrateurs in Santiago, Chili. Betogers dring aan dat die pensioenstelsel weens lae uitbetalings gesluit moet word. Optogte is in verskeie Chileense stede gehou. Foto: AP Photo/Esteban Felix/wire.africannewsagency.com Cody Peterson van Yoder, Colorado, maak met die grond kennis tydens die eerste dag van die Cheyenne Frontier Days Rodeo, by die Frontier Park-stadion in Cheyenne, Wyoming. Foto: Blaine McCartney/Wyoming Tribune Eagle via AP/wire.africannewsagency.com Dave Hemingway (middel) lig sy trofee by die kroeg Sloppy Joe’s in Key West, Florida, nadat hy die 2016 Ernest “Papa” Hemingway Ewebeeld-kompetisie gewen het. Die kompetisie word as die hoogtepunt van Key West se jaarlikse Hemingway-fees beskou. Die beroemde joernalis en skrywer het tydens die 1930’s in die stad gewoon. Dave Hemingway (geen verwantskap met die skrywer) van Macon, Noord-Carolina, het ná sy sewende poging die gesogte titel gewen. Foto: Rob O’Neal/Florida Keys News Bureau via AP/wire.africannewsagency.com Mense gly by ŉ reusewaterglybaan af in ŉ poging om aan die somerhitte te ontsnap in Madrid, Spanje. Foto: AP Photo/Francisco Seco/wire.africannewsagency.com